郡圃觀酴醿
作者：劉子翬
朝代：宋

paragraphs: 憶昔尋春西洛橋，酴醿結洞橫朱架。
翠帷銀網一番新，百萬花頭相枕籍。
飄摇羽客靜疑仙，窈窕素娥嬌欲嫁。
細蕤摘貯絳紗囊，撲鼻清香奪蘭麝。
論花每恨流品雜，韵絕江梅此其亞。
紛紛紅紫已空條，耿耿冰霜猶照夜。
只今漂泊一身存，海角逢春足悲咤。
銀苞翠蔓宛如昨，瘦骨蒼顔忽驚乍。
當時我最推少年，想見同遊更衰謝。
洛陽園苑狐兔生，虜騎時來北邙下。
浮生榮悴均有老，萬古興衰那足訝。
南鄰地主好襟懷，官事稍閑須命駕。
急須喚酒賞餘妍，惡雨狂風不相借。